Dlamini-Zuma moet redes vir Covid-19-inperking gee – hofDr. Nkosazana Dlamini-Zuma (Foto: Department van samewerkende regering en tradisionele sake) Die minister van samewerkende regering en tradisionele sake, dr. Nkosazana Dlamini-Zuma, moet nou die gronde vir die instel van die staat van inperking, rampbestuursregulasies en die onderskeie inperkingsvlakke te midde van die Covid-19-pandemie bekendmaak. Só het die hof beveel ná ’n hofoorwinning wat Sakeliga op 9 November teen die minister van samewerkende regering en tradisionele sake, Nkosazana Dlamini-Zuma, behaal het. Sakeliga vra al sedert 2020 dat die minister die besluitnemingsrekords oor Covid-19-inperkings bekendmaak en het in September verlede jaar amptelik met die litigasiestryd begin om die minister te dwing om aan hul versoek te voldoen. “Vir die eerste keer sedert die verklaring van ’n nasionale ramptoestand oor Covid-19 in Maart 2020, sal die sluier van geheimsinnigheid oor die regering se besluitnemingsprosesse oor Covid-19-rampbestuurregulasies, gelig word,” sê Piet le Roux, uitvoerende hoof van Sakeliga. Die rekords wat Dlamini-Zuma nou moet lewer, hou verband met die besluitnemingsprosesse wat in 2020 gevolg is om die land onder ’n grendelstaat en rollende verlengings daarvan te plaas. (Argieffoto: Maroela Media) “Die inperking- en ander maatreëls het ekonomiese en sosiale aktiwiteit geweldige skade berokken. Die publiek sal nou self kan bepaal of die oënskynlike redes billik was waarvolgens Dlamini-Zuma en haar departement polisiestaat-toestande aan die publiek opgedring het om seker te maak mense bly in hul huise terwyl sakeondernemings, skole, universiteite en kerke gesluit bly. “Terwyl skade wat Covid-19-inperkings aangerig het mettertyd duideliker word, spreek Sakeliga nou die hoop uit dat ons hofoorwinning lede van die publiek in staat sal stel om die regering verantwoordbaar te hou vir skadelike besluite van die verlede en om soortgelyke besluite in die toekoms af te weer.” Dlamini-Zuma moet kragtens die bevel teen 9 Desember ’n verskeidenheid rekords van besluitneming oor Covid-19-inperkingsbesluite aan Sakeliga lewer. Dit sluit in alle rekords, redes, verslae, bevindings, beraadslagings, kommunikasie, memoranda en verdere dokumente waarop die minister gesteun het met die instel van die inperkingsregulasies. (Argieffoto: Unsplash) Le Roux sê die moontlikheid bestaan dat Dlamini-Zuma sal beweer dat die rekords wat sy kragtens die hofbevel moet lewer grotendeels nie bestaan nie. “Dit sou vermoedens bevestig dat daar onbehoorlike en arbitrêre besluitnemingsprosesse gevolg is met die uitvaardiging van Covid-19-regulasies, en opnuut vereis dat die regering tot verantwoording geroep moet en kan word vir grof onverantwoordelike optrede.” Sakeliga het gesukkel om Dlamini-Zuma se samewerking te kry en volgens Le Roux was die regstryd deurtrek met die regering se misbruik van hofreëls en vertragingstaktieke, soos om onreëlmatige kennisgewings van beswaar in te dien en dit later terug te trek. “Ondanks die regering se pogings om die saak te ontspoor en uit die hof te hou, het Sakeliga die proses deurgevoer.” Sakeliga oorweeg dit om voort te gaan met ’n aansoek om Dlamini-Zuma van minagting van die hof skuldig te bevind indien sy versuim om teen 9 Desember die tersaaklike rekords te lewer. Die organisasie is ook besig met twee ander sake om toekomstige magsmisbruik in verband met oordraagbare siektes te verhoed: